Иван Вазов
Чуйш ли гръмът при Морава?…

chitanka.info

Чуйш ли гръмът при Морава?

Чуйш ли бойната тръба?

Там Черняев поразява

турците в кървава борба!

И при Урал, и при Нева,

и при Кавказ, и при Дон

руско сърце закипева,

тръпне руски небосклон!

И мужика прост, и князът

от колиба, от палат

през земи широки газат,

тичат весело на рат.

И богатият помага

за идеята света,

и вдовицата полага

най-подирня си лепта.

Син прощава се с баща си,

щерка с майка, брат със брат.

И казакът от жена си

сабята поима с яд.

И на бойните полета,

верни на един завет,

в град куршуми и гюллета

летят яростно напред.

1 септември 1876

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.